Benjamin Lobo Vedel fra Aalborg vandt lørdag EM-guld i svenske Eskilstuna. Dermed satte han en stopper for 38 år uden guldmedaljer ved europamesterskaberne for juniorer. Aalborg-løberen var i hård kamp om guldet med en norsk konkurrent, men i tiden 46,48 lykkedes det Benjamin Lobo Vedel at løbe af med sejren. Den 17-årige hurtigløber har OL i Rio de Janeiro som erklæret mål. Her er kravet 45,40, hvis den unge dansker skal kvalificere sig. I finalen var det sølle to hundrededele af et sekund, der var mellem Benjamin Lobo Vedel og andenpladsen, og derfor var det en overvældet atlet, der satte ord på sin sejr. -Det var først, da jeg så det på skærmen, at det gik op for mig, at jeg var europamester. Det virkede nærmest urealistisk. Mit første mål var en finale. At jeg skulle stå med guldet var en drøm, siger Benjamin Lobo Vedel til BT. Søndag kan det blive til mere nordjysk succes, når Aalborg-løberen Line Schultz løber med i finalen på 1500 meter.

Referat:
Aalborg-løberen Benjamin Lobo Vedel løb med guldmedaljen i 400 meter løb ved junior-EM i Sverige.